Iga riik, kus isik on olnud kindlustatud vähemalt ühe aasta, peab hakkama maksma vanaduspensioni, kui isik jääb pensionile. Näiteks kui isik on töötanud kolmes riigis, siis ta saab pensionile jäädes kolme vanaduspensioni. Pension arvutatakse riigi pensionikindlustuse registris olevate andmete järgi. Pensioni suurus sõltub loomulikult kindlustusperioodi pikkusest. Näiteks kui üks inimene on töötanud 10 aastat Eestis, 5 aastat Saksamaal ja 5 aastat Prantsusmaal, siis eraldi võttes ei tekiks tal üheski riigis pensioniõigust. ELi sotsiaalkindlustuse seadusandlus võimaldab aga sel juhul vanaduspensioni nõutada kõigist kolmest riigist seal töötatud aastate järgi. Pensioni reaalselt maksma hakkav riik sõltub sellest, kus riigis elades inimene seda taotleb. Näiteks kui isik töötas esmalt Eestis ja seejärel Saksamaal, kus ta jääb ka pensionile, siis pensioni hakkab talle väljastama Saksamaa pensioniamet.